open-index/open-wikipedia-markdown huggingface dataset:
Ålesund

**Ålesund** is 'n stad en munisipaliteit (Noors: *kommune*) in die Noorse provinsie (*fylke*) Møre og Romsdal, sowat 236 kilometer noordoos van Bergen, met 'n oppervlakte van 98 vierkante kilometer en 41&nbsp;833 inwoners (2008). 

Ålesund is 'n seehawe en staan onder meer bekend vir sy unieke Art Nouveau-boustyl met torings, toringspitse en fantasieryke versierings op sy fasades. Ålesund het sy boustyl aan die verwoestende brand van die jaar 1904 te danke wat die hele stadsentrum vernietig het. Die jong Noorse argitekte, wat by die heropbou betrokke was, is deur die destyds moderne Art Nouveau-boustyl asook nasionale en nasionaal-romantiese impulse beïnvloed. 

Ålesund het sodoende 'n unieke plek in die Noorse argitektuurgeskiedenis en het saam met ander Europese stede soos Glasgow, Nancy, Wene, Barcelona, Brussel en Riga in die *Réseau Art Nouveau Network* saamgesluit, 'n vereniging van stede met beduidende kwartiere en geboue in die Art Nouveau-styl.

## Geskiedenis 
duimnael|links|250px|Ålesund in die winter van 2005
Die eerste historiese verwysing na Ålesund dateer uit die middel van die 15de eeu toe Bergense koopmans die nedersetting as 'n seehawe op hulle roete na die noorde gebruik het. In 1848 het Ålesund stadstatus gekry. As een van die beduidendste visseryhawens in Noorweë en die land se grootste uitvoerhawe vir stokvis het die stad vinnig gegroei.

Snags op 23 Januarie 1904 het 'n verwoestende brand groot dele van Ålesund in 'n puinhoop verander. Die brand, wat deur 'n omgegooide petrollamp veroorsaak is, het sestien ure lank gewoed en 850 houthuise vernietig. Net een mens het sy lewe verloor, maar meer as 10&nbsp;000 inwoners is dakloos gelaat.

Die heropbou van Ålesund is onder meer deur die Duitse keiser Wilhelm II, 'n gereelde besoeker aan Noorweë, gefinansieer. Die Duitse monarg het onmiddellik ná die ramp hulpvoorrade soos lewensmiddele, medikamente en boumateriale na Noorweë gestuur. Die Duitse skepe het ook as eerste noodbehuising vir dakloses gedien.

Die stad is binne 'n tydperk van sewe jaar met steengeboue herbou wat deur twintig boumeesters en dertig Noorse argitekte ontwerp is. Die Noorse argitekte het hul opleiding vooraf in Trondheim en Berlyn gekry en inspirasies van dwarsoor Europa opgeneem. Ter ere van die Duitse keiser dra een van Ålesund se strate nog steeds die naam *Keiser Wilhelm Gate*.

## Eksterne skakels 
;Toerisme
----
* *Visit Ålesund*
;Argitektuur
----
* *Atlantic Art Nouveau*
Lize Beekman

**Lize Beekman** is 'n Afrikaanse sangeres en liedjieskrywer. Sy het op 3-jarige ouderdom aangekondig dat sy eendag haar eie liedjies gaan skryf. Op 12 is haar eerste lied, *Like an Eagle*, deur die Country-sanger Clive Bruce opgeneem. Beekman se lied, *’n Sonneblom uit Bethlehem*, wat deur Laurika Rauch opgeneem is, is in 2002 gedurende die *GMT Awards* as Lied van die Jaar genomineer. Van haar ander treffers sluit in: *Draadkar oor die see*, *Suidlandgebed* en ''Ek het 'n boer sien dans''. Sy het haar eerste solo-uitstalling in 2013 gehou.

## Diskografie 
* Ek Was Al Daar DVD, 2010 SELECT
* Sit 'n Bietjie Langs My, 2008 Lize Beekman
* Lize Beekman – Lullabies, 2007 BOWLINE
* Draadkar Oor Die See, BOWLINE
* Iemand Het Gesê, 2004 JNS
* Cake, 2000 JNS
* Eyes Of A Child, 1997

## Sien ook 
* Lys van Suid-Afrikaanse musikale kunstenaars

## Verwysings 
## Eksterne skakels 
* Lise Beekman se tuisblad
*
Reine

duimnael|250px|links|Reine in 2005
duimnael|250px|links|Reine soos gesien vanuit die bergspits Reinebringen
**Reine** is 'n dorp in Noorweë met 329 inwoners. Die nedersetting dien as die administratiewe sentrum van die Moskenes-munisipaliteit en het al in 1743 'n beduidende handelsentrum geword. Ondanks sy afgeleë ligging het Reine tot 'n belangrike toeristebestemming ontwikkel, en 'n foto met 'n uitsig oor Reine is op die voorblaaie van 'n aantal reisgidse en reisbrosjures gebruik.

## Ligging 
Die dorpsgebied van Reine het op 'n aantal eilande uitgebrei, en vanweë sy ligging en natuurskoon word dit as die mooiste vissersdorp op die Lofoten-argipel beskou. Die dorpskern lê op 'n skiereiland in die Reinefjord. Reine word vanaf die weste tot by die noordooste deur berge omring. Die bergspits Reinebringen bied 'n pragtige uitsig oor die dorp en die berge, eilande en fjorde in sy omgewing.

## Geskiedenis en ekonomie 
Die plaaslike Sverdrup-gesin het al sedert die jaar 1743 'n belangrike rol in Reine se ekonomie gespeel. Die klein dorpskerk is in 1891 deur Hartvig Sverdrup gebou, en die Sverdrup-begraafplaas lê langsaan die kerk.

Die Sverdrups is nog steeds die belangrikste werkgewer in Reine. Die ou vistraanfabriek in Reine is lankal gedemonteer, en toerisme en die uitvoer van stokvis vorm tans die ekonomiese basis van die dorp.

## Verwysings
Prefekture van Japan

duimnael|Kaart wat die 47 prefekture van Japan vertoon.

Die **prefekture van Japan** is Japan se 47 sub-nasionale jurisdiksies. Dit bestaan uit een metropool (都 *to*), Tokio; een rondgang (道 *dō*), Hokkaido; twee stedelike prefekture (府 *fu*), Osaka en Kioto; en 43 ander prefekture (県 *ken*). In Japannees word algemeen na hulle verwys as *todōfuken* (都道府県). Prefekture is regeringsliggame wat groter as stede en dorpe is. Elke prefektuur word gelei deur 'n direk verkose goewerneur en 'n enkelkamerparlement.
Moonlander

duimnael|Moonlander
duimnael|181px|
Die **Moonlander** is 'n elektriese musiekinstrument wat in 2007 deur die Nederlander Yuri Landman gemaak is vir Sonic Youth in New York. 

## Bronne 
* Artikel op spunk 
* 9 Mb Pdf afgelaai  Engelstalige artikel in die *Amsterdam Weekly* vol. 4 uitgawe 35, 30 Aug — 5 Sept, 2007
* Persberig op www.new-frontiers.nl, 23-08-2007 
* https://web.archive.org/web/20071011040921/http://www.pitchforkmedia.com/article/news/46003-meet-yuri-landman-maker-of-awesome-guitars-for-sonic-youth-liars-blonde-redhead-lightning-bolt Artikel op *Pitchfork Media*, 28-09-2007
* Artikel op www.electric-guitar-review.com 

## Sien ook 
* Lys van musiekinstrumente
Bretton Woods, New Hampshire

**Bretton Woods** is 'n gebied (dorpie) in die suidooste van die dorp (Engels: *town*) Carroll (deelstaat New Hampshire, Verenigde State) wat danksy die Verenigde Nasies se Monetêre en Finansiële Konferensie wat hier tussen 1 en 23 Julie 1944 gehou is internasionale bekendheid verwerf het. Die konferensie het die aanleiding tot die stigting van die Wêreldbank en die Internasionale Monetêre Fonds in 1946 gegee, en Bretton Woods het sy naam aan die gelyknamige monetêre stelsel verleen wat uiteindelik in 1971 in duie gestort het.

Die dorp Carroll het 'n oppervlakte van 130 vierkante kilometer en 663 inwoners (2000) en staan veral vir sy natuurskoon en die ontspanningsgebiede in sy omgewing bekend. Carroll lê aan die voet van die Mount Washington, die hoogste bergspits in die gebied met 'n hoogte van 1&nbsp;917 meter, en word omring deur die bosgebiede van die White Mountain National Forest. Die dorp bied 'n pragtige uitsig op die Mount Washington en 'n groot deel van die Presidential Range-bergreeks.

## Besienswaardighede 
duimnael|links|Die Mount Washington-tandrattrein
duimnael|links|Die *Mount Washington Hotel* in 1905
Die belangrikste besienswaardighede in die feitlik onbewoonde natuurgebiede rondom Carroll is die *Mount Washington Cog Railway*, 'n tandrattrein wat tussen 1866 en 1869 in bedryf gestel is, en die indrukwekkende *Mount Washington Hotel* langs die *Route 302*.

Die hotel is in 1902 geopen en oorheers met sy argitektuur die omgewing, maar het veral bekendheid verwerf as die hotel waar die Bretoon Woods-Konferensie gehou is. Die hotel beskik oor twee gholfbane en is een van die laaste tipiese *grand hotels* van New Hampshire wat bewaar gebly het. Vandag is dit veral gewild by skitoeriste.
LaGuardia-lughawe

**LaGuardia-lughawe** (IATA: **LGA**, ICAO: **KLGA**) is 'n lughawe wat die Amerikaanse metropool New York bedien. Die lughawe is geleë op die waterfront van Flushing Bay. Die lughawe het eers *Glenn H. Curtiss Lughawe* geheet na die lugvaartpionier Glenn Hammond Curtiss, daarna het sy naam verander na North Beach Airport en is later vernoem na 'n vorige burgemeester van New York, Fiorello LaGuardia.

In 1960 het die lughawe die eer toegeval as die beste lughawe ter wêreld. LaGuardia is die kleinste van die drie New Yorkse primêre kommersiële lughawens. LaGuardia is baie gewild omdat dit so sentraal geleë is. Die meeste vlugte van LaGuardia af, is na bestemmings binne Amerika en Kanada, sowel as na Aruba, die Bahamas en Bermuda.

In 2021 het die lughawe 175&nbsp;844 vlugte en 15&nbsp;601&nbsp;063 passasiers hanteer. Vanaf 2019 was dit die derde besigste lughawe in die metropolitaanse gebied van New York, na Kennedy- en Newark-lughawens, en die een-en-twintigste besigste in die Verenigde State volgens passasiersvolume.

## Operasies 
Die lughawe akkommodeer hoofsaaklik lugdienste na binnelandse (en beperkte internasionale) bestemmings. 

Die lughawe is direk noord van die Grand Central Parkway geleë, die lughawe se primêre toegangshoofweg. Terwyl die lughawe 'n spilpunt vir beide American Airlines en Delta Air Lines is, word kommersiële diens streng beheer deur unieke regulasies, insluitend 'n aandklokreël, 'n gleufstelsel en 'n "omtrekreël" wat die meeste direkte vlugte na of van bestemmings verder as 2&nbsp;400&nbsp;km verbied.

## Herkonstruksie 
Deur die dekades van 2000 en 2010 was LaGuardia opvallend vir verouderde en onnet fasiliteite, ondoeltreffende lugbedrywighede en swak kliëntediensstatistieke. In reaksie op hierdie kritiek het die Hawe-owerheid van New York en New Jersey (PANYNJ) in 2015 'n multimiljard-dollar-herkonstruksie van die lughawe se passasiersinfrastruktuur aangekondig, wat na verwagting teen 2025 voltooi sal wees.

## Ander groot lughawens in New York 
* John F. Kennedy Internasionale Lughawe
* Newark Liberty Internasionale Lughawe

## Verwysings 
## Eksterne skakels 
*  KLGA by FlightAware
Pous Donus

**Donus** (ook gespel 'Donos' of 'Domnus') was die 78ste pous van die Rooms-Katolieke Kerk.

## Biografie 
**Pous Donus** is gebore in Rome as die seun van Mauricius. Op 2 November 676 volg hy Pous Adeodatus op en regeer tot sy dood op 11 April 678. Hy word opgevolg deur Pous Agato.

## Pontifikaat 
Pous Donus was 'n fel teenstander van die Monotelitisme. Hy het die binnehof van die Sint Pieterskerk met marmerblokke laat plavei en ook ander kerke in Rome soos Sint Eufemia op die Via Appia en Sint Paulus buite die mure, laat restoureer. Hy het 'n groep Nestoriaanse monnike uit die Boethius-klooster laat verdryf en die klooster aan Katolieke monnike gegee. Hy het 'n ooreenkoms met Reparatus, aartsbiskop van Ravenna bereik, wat Ravenna weer onder die gesag van die pous gebring het. Sy beleid ten opsigte van Konstantinopel was gemik op versoening.

Die Liber Pontificalis (LP II, XVIII & 256) noem 'n brief van 'n Pous Donus II, dit is egter 'n fout weens die verwarring van die titel 'Domnus' (dominus) en die naam Donus. Die brief behoort aan Pous Benedictus VI.

## Verering 
Pous Donus word as heilige vereer in die Rooms-Katolieke Kerk. Sy feesdag is op 20 Januarie.

## Bibliografie 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 
* Duff, Eamon. *Saints and Sinners: A History of the Popes*, Yale University Press, 2001. bl. 62–63. 
* Maxwell-Stuart, P. G. *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson, 2002, bl.&nbsp;47. .

## Eksterne skakels 
* 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
Tabaré Vázquez

**Tabaré Ramón Vázquez Rosas** (* 17 Januarie 1940 in Montevideo; † 6 Desember 2020 aldaar) was 'n Uruguaanse politikus wat tussen 1 Maart 2015 en 1 Maart 2020 die amp van staatspresident beklee het. Hy het dié amp ook vanaf 1 Maart 2005 tot 1 Maart 2010 beklee.

duimnael|links|Tabaré Vázquez en sy eggenoot María Auxiliadora Delgado in 2007
Tabaré Vázquez het aanvanklik 'n loopbaan as kankerspesialis gevolg en in 1971 by die Sosialistiese Party van Uruguay (Spaans: *Partido Socialista del Uruguay*) aangesluit. Hy het vanaf 1990 as burgemeester van die hoofstad Montevideo gedien. In 1994 en 1999 is hy deur die *Frente Amplio* (letterlik "Breë Front", 'n alliansie van linksgesinde partye) as kandidaat vir die presidentskap benoem. In 1999 het hy 48 persent van die uitgebragte stemme op hom verenig.

By die verkiesings in Oktober 2004 het hy opnuut as presidensiële kandidaat gestaan en het met 50,45 persent van die uitgebragte stemme die tradisionele partye se kandidate, Jorge Larrañaga (*Partido Nacional*/Nasionale Party, 34,30 persent) en Guillermo Stirling (*Partido Colorado*, 10,36 persent) reeds in die eerste rondte verslaan. Sy oorwinning het 'n einde aan Uruguay se 180-jarige konserwatiewe regeringstydperk gemaak.

Vázquez het hom vir 'n sosiale welvaartstaat en die handhawing van goeie betrekkinge met die lidstate van die Suid-Amerikaanse Enkelmark Mercosur en die Verenigde State beywer.

## Eksterne skakels 
*  Biografie 1
*  Biografie 2
Kanji

is die Chinese karakters wat in die moderne Japannese logografiese  skryfstelsel te same met die lettergreepskrifte hiragana (平仮名), katakana (片仮名), en die Arabiese syfers gebruik word. Tussen 5000 en 10&nbsp;000 kanji word gebruik om Japannees te skryf. In 'n poging om dit makliker te maak om Japannees te lees en skryf het die Japanse regering in 1981 die jōyō kanji hyō (Lys van Chinese Karakters vir Algemene Gebruik) ingevoer. Dit gebruik 1&nbsp;945 gewone karakters en 166 spesiale karakters wat gebruik word om mense se name mee te skryf.

Chinese karakters is in die 4de eeu via die Koreaanse Skiereiland na Japan ingevoer  en die woord *kanji* () is die Japannese weergawe van die Chinese woord *hànzì*, wat letterlik "Han-karakters" beteken. Han verwys na die Han-dinastie (206v.C – 220n.C.) en is die naam wat die Chinese gebruik om na hulleself te verwys.

Toe die Japannese die Chinese karakters aangeneem het, het hulle ook talle Chinese woorde geleen en vandag is omtrent die helfte van die Japannese woordeskat uit Chinees afkomstig.

## Geskiedenis 
In die begin van die eerste millennium het die Japannese nie oor hulle eie skryfstelsel beskik nie. Interaksie met die Chinese het gelei tot die aanneming van Chinese instellings en gebruike. Chinese karakters is in die 4de eeu via die Koreaanse Skiereiland na Japan ingevoer. Toe die Japannese die Chinese karakters aangeneem het, het hulle ook talle Chinese woorde geleen en vandag is omtrent die helfte van die Japannese woordeskat uit Chinees afkomstig. Dieselfde Japannese kanji word gebruik om beide Chinees-Japannese woorde en hulle inheemse Japannese ekwivalent te skryf.

Aangesien Japannees en Chinees taalkundig heelwat van mekaar verskil was die Chinese karakters nie ideaal vir die skryf van Japannees nie. Dit het gelei tot 'n interessante stelsel waarvolgens Chinese karakters vir hulle betekenisse gebruik is en dieselfde karakters beide Chinese en Japannese woorde voorstel. Grammatiese elemente van die Japannese taal is egter foneties geskryf. Met die tyd saam is dié karakters wat vir hulle fonetiese waarde gebruik is vereenvoudig wat aanleiding gegee het tot die ontstaan van twee lettergreepgeoriënteerde skrifte, hiragana en katakana, waarin elke karakter 'n lettergreep voorstel.

Die kanji karakters wat vir die betekenis wat dit dra gebruik word kon op twee verskillende maniere uitgespreek word: die 音読み *onyomi* (of kortweg "on") of fonetiese lesing en die 訓読み*kunyomi* ("kun") of verklarende lesing. Die "on" lesings is losweg op die oorspronklike Chinese uitspraak gegrond terwyl die "kun" lesing die Japannese ekwivalent is. Eersgenoemde word tipies gebruik wanneer 'n kanji deel is van 'n samestelling i.e. wanneer ten minste nog een ander kanj gebruik word om die woord te vorm. Laasgenoemde word weer gebruik vir kanji wat op hulle eie staan, as volledige selfstandige naamwoorde of as werkwoordstamme.

## Verwysings
Japannees

: *Hierdie artikel handel oor die taal in Oos-Asië. Vir die etniese groep, sien Japanners, en vir die taalfamilie, sien Japannese tale.*

, [nihõŋɡo] of [nihõŋŋo]) is die amptelike taal van Japan en word deur sowat 128&nbsp;miljoen mense in Japan as eerste taal gepraat en deur meer as een miljoen as tweede taal. Dit word ook deur Japannese immigrantegemeenskappe in verskeie dele van die wêreld gepraat. Die totale aantal Japannese sprekers word op 130&nbsp;miljoen geskat wat dit die negende grootste taal ter wêreld maak. Japannees vorm saam met die Ryukyu-tale die Japannese tale.

Japannees is 'n agglutinatiewe taal en word gekenmerk deur 'n ingewikkelde stelsel van beleefdheidsvorme, genaamd keigo, wat die hiërargiese struktuur van die Japannese samelewing reflekteer, met werkwoordvorme en besondere woordeskat wat afhang van die relatiewe status van die spreker, luisteraar en die persoon wat in die gesprek genoem word. Die vroegste getuienis van Japannees is in 'n Chinese dokument uit 252 n.C.

Die Japannese taal word met 'n kombinasie van drie verskillende tipes skrif wat die Japannese skryfstelsel opmaak geskryf: Chinese karakters genaamd kanji (漢字 *かんじ*), en twee lettergrepige skrifte wat bestaan uit aangepaste Chinese karakters, hiragana (平仮名 *ひらがな*) en katakana (片仮名 *カタカナ*). Die Latynse alfabet, *romaji*, word ook baie keer in moderne Japannees gebruik, veral vir maatskappyname en kentekens, advertensies, en wanneer Japannees op rekenaars gebruik word. Westerse styl Arabiese syfers word oor die algemeen vir getalle gebruik, maar tradisionele Chinees-Japannese syfers is ook algemeen.

## Galery 

Lêer:Nihongo.svg|Die woord *Nihongo* ("Japannees") geskryf in die Japannese skryfstelsel
Lêer:Japanische Dialekte.png|Verspreiding van Koreaanse dialekte
Lêer:Hiragana origin new.svg|Ontwikkeling van Hiragana uit Manjogana
Lêer:Nihongo ichiran 01-converted.svg|Tabel met Kana (insluitende Youon): Hiragana bo, Katakana in die middel en Geromaniseerde ekwivalente onderaan

## Sien ook 
* *Ikigai*
* Japannese Wikipedia
* Lys van gedrukte Afrikaans-vreemdtalige woordeboeke

## Verwysings 
## Verdere leesstof 
*  Shimabukuro, Moriyo. (2007). *The Accentual History of the Japanese and Ryukyuan Languages: a Reconstruction.* London: Global Oriental. ; OCLC 149189163

## Eksterne skakels 
*
Mor Gabriël-klooster

**Deyrulumur Monastery** (wat ook as *Dayro d-Mor Gabriel* bekendstaan) (Aramees: ܕܝܪܐ ܕܡܪܝ ܓܒܪܐܝܠ; *Die Klooster van Sint Gabriël*) is die oudste oorblywende Siries-Ortodokse klooster ter wêreld.  Dit is op die Toer Abdin plato naby Midjat in die Mardin Provinsie in Suidoostelike Turkye geleë.

Deyrulumur is in 397 gestig en is die lewenskragtige Siries-Ortodokse klooster in Turkye, met ongeveer vyftien nonne en twee monnike in verskillende vleuels van die gebou, sowel as 'n wisselende aantal plaaslike lekebroeders en -susters en gaste van oorsee. Dit is ook die setel van die metropolitaanse biskop van Toer Abdin.

Deyrulumur is 'n werkgemeenskap geleë tussen tuine en boorde met residensiële akkommodasie uit die 1960's wat tot 'n mate afbreuk doen aan die antieke geboue. Die klooster se hoofdoel is om Siries-Ortodokse Christendom in die geboorteland aan die lewe te hou deur skoling en ordinasie van inheems gebore monnike. Dit het al per geleentheid fisiese beskerming aan die plaaslike Christen gemeenskappe gebied.

Deyrulumur is oop aan besoekers en dit is moontlik om daar te oornag.

## Eksterne skakels 
*Amptelike webwerf
*Aanbieding
Mount Washington, New Hampshire

**Mount Washington** is die hoogste bergpiek in die Noordoostelike Verenigde State op 'n hoogte van 1&nbsp;917 meter bo seevlak. Die berg staan bekend vir sy uiters wisselvallige weerstoestande en hou die rekord vir die hoogste windsnelheid wat ooit buite 'n orkaan op die aardoppervlak aangeteken is: Die namiddag van 12 April 1934 het die windsnelheid 'n maksimum van 231 myl of 372 kilometer per uur bereik.

Die Eerste Nasies het na die berg as *Agiocochook* of "Tuiste van die Groot Gees" verwys.

Mount Washington lê in die Presidential-bergreeks van New Hampshire se White Mountains in die Coos-distrik. Dit is die derde hoogste bergpiek in die oostelike Verenigde State ná Mount Mitchell in Noord-Carolina op 2&nbsp;037 meter bo seevlak en Clingmans Dome in Tennessee op 2&nbsp;025 meter – en volgens sy relatiewe hoogte in topografiese opsig selfs die hoogste bergpiek in die Amerikaanse ooste.

Die grootste deel van Mount Washington is in die White Mountain National Forest geleë, alhoewel 'n gebied van 0,24 vierkante kilometer, wat die kruin en sy onmiddellike omgewing insluit, deel uitmaak van die Mount Washington State Park.

## Geskiedenis 
duimnael|250px|links|John Frederick Kensett (1816–1872): *Mount Washington from the Valley of Conway*; versameling van Wellesley College, Wellesley (Massachusetts)
Darby Field het in 1642 daarop aanspraak gemaak dat hy die eerste mens was wat die berg se kruin bereik het. Tot by die middel van die 19de eeu, toe dit as een van die eerste toeristebestemmings in die land ontwikkel is, was daar min aktiwiteite in sy omgewing.

As deel van die toerismeprojek is voetslaanpaaie en 'n aantal berghotelle gebou, waaronder *Tip Top House* wat tot vandag toe bewaar gebly het en as 'n nasionale uitstallingsruimte herstel is.

Ander 19de eeuse aktiwiteite het die bou van 'n koetspad (tans die *Mount Washington Auto Road*) en die Mount Washington-tandratbaan (1869) ingesluit wat albei nog steeds in gebruik is.

Die *U.S. Signal Service*, 'n voorloper van die huidige Amerikaanse *Weather Bureau*, het in die tydperk tussen 1870 en 1892 die eerste weerkundige waarnemingstasie op Mount Washington se kruin onderhou. Die stasie was die eerste van sy soort wêreldwyd en het as voorbeeld vir ander lande gedien.

## Weer 
Mount Washington word deur uiters wisselvallige weerstoestande gekenmerk, onder meer vanweë verskeie stormbane wat hulle oorsprong in die Suid-Atlantiese Oseaan, die Golf van Mexiko en die Noordwestelike Gebiede van die Stille Oseaan het en hier sameloop. Aangesien die Presidential-bergreeks vertikaal uit die lae omgewing rys en in noord-suidelike rigting loop, is Mount Washington 'n massiewe natuurlike versperring vir westelike winde.

Laedrukstelsels begin vanweë die relatiewe temperatuurverskille tussen die Noordoostelike VSA en die Atlantiese Oseaan veral in die wintermaande langs die kuslyn ontwikkel en dra uiteindelik saam met die bogenoemde faktore by tot Mount Washington se kenmerkende weerstoestande. Windsnelhede op die berg oortref dié van 'n orkaan op 'n gemiddelde 110 dae per jaar. Tussen November en April waai sterk winde tydens twee derdes van 'n dag.

## Verwysings
IUSTC

**IUSTC**, die **Internasionale Unie vir Suiwer en Toegepaste Chemie** (Engels: IUPAC International Union of Pure and Applied Chemistry) is 'n internasionale organisasie wat die wêreldwye aspekte van die chemiese wetenskappe wil bevorder en wil bydra tot die toepassing van die chemie in diens van die mensdom.

Die  nie-regeringsorganisasie is in 1919 gestig deur chemici vanuit die industrie en die akademiese wêreld. Dit word algemeen erken as die outoriteit op die gebied van naamgewing en standardisasie in die chemie.  Die lede van IUSTC is die nasionale chemieverenigings. Die organisasie is die bekendste daarvoor dat hulle die standaarde ontwikkel vir die benaming van chemiese elemente en hul verbindings, deur hul Komitee vir Nomenklatuur en Simbole (IUSTC-nomenklatuur). Die organisasie is ook 'n lid van die Internasionale Raad vir Wetenskap.

Behalwe vir die daarstel van nomenklatuur-riglyne is die organisasie ook verantwoordelik vir daarstel van internasionale spelstandaarde in die geval waar geskille mag bestaan; daar is byvoorbeeld bepaal dat die internasionale spelling van aluminium verkieslik is bo die Amerikaanse *aluminum* en dat die Amerikaanse spelling vir *sulfur* verkieslik is bo die Britse *sulphur*.

Baie IUSTC-publikasies is op die Internet verkrygbaar. Die boek – *Quantities, Units and Symbols in Physical_Chemistry* kan byvoorbeeld in sy geheel afgelaai word en die *Compendium of Chemical Terminology* kan aanlyn deursoek word.

'n Belangrike IUSTC-bylaag ("Recommendations for nomenclature and tables in biochemical thermodynamics, 1994") is by Queen Mary Universiteit van Londen se webwerf beskikbaar.

## Verwysings
Chiang Kai-shek

**Chiang Kai-shek** (Chinees: 蔣介石/蔣中正, pinyin: Jiǎng Zhōngzhèng; 31 Oktober 1887 – 5 April 1975) was ’n Chinese militêre en politieke leier van die Chinese Nasionalistiese Party. In 1949 het hy en sy nasionalistiese weermag die Chinese vasteland verlaat en na die eiland Taiwan uitgewyk, waar hy tot met sy dood regeer het.

## Lewensloop 
Chiang Kai-shek is in Xikou gebore, 'n dorp sowat 33&nbsp;km suidwes van Ningbo-stad, in Fenghua, Ningbo-prefektuur, Zhejiang-provinsie; sy huis was egter in Heqiao (和橋鎮), Yixing-distrik (Wuxi-prefektuur, Jiangsu-provinsie), omtrent 38&nbsp;km suidwes van Wuxi-stad.

Hy was die opperbevelhebber van die nasionalistiese regering van die Republiek China van 1928 tot met sy dood in 1975. Na die nederlaag van die Kuomintang (KMT) in die Chinese Burgeroorlog het hy die KMT-regering op die eiland Taiwan gevestig. Hy was daarna vir die res van sy lewe president van die Republiek China en direkteur-generaal van die KMT. Chiang het in 1975 in Taiwan gesterf. Sy eggenote, Soong Mei-ling, is in 2003 in die Verenigde State oorlede.

## Verwysings
Databasisbestuurstelsel

[duimnael|'n Voorbeeld van afvoer van 'n SQL-databasisnavraag in [PostgreSQL.]]

'n **Databasisbestuurstelsel (DBBS)** is programmatuur wat ontwerp is met die doel om databasisse te bestuur.  Tipiese voorbeelde van sulke programmatuur is Oracle, DB2, Microsoft Access, Microsoft SQL Server, Firebird, PostgreSQL, MySQL, SQLite, FileMaker, Sybase Adaptive Server Enterprise.  Databasisbestuurstelsels word tipies deur databasisadministrateurs om databasisstelsels te skep.

## Beskrywing 
'n DBBS is 'n reeks komplekse rekenaarprogramme wat die organisasie-, stoor-, bestuur- en herwinning van data in 'n databasis.  'n DBBS sluit in:

#'n Modeleertaal om die skema van elke databasis te definieer wat deur die DBBS aangebied word volgens die datamodel.
#* Die vier algemeenste soorte organisasies is hiërargiese, netwerk, relasioneel en objek.  Omgekeerde lyste en ander metodes word ook gebruik.  'n Gegewe DBBS kan een of meer van die stelsels aanbied.  Die optimale struktuur hang af van die natuurlike organisasie van die toepassing se data en die toepassing se spesifieke vereistes (wat kan insluit die transaksietempo, betroubaarheid, instandhoudingsvermoë, skaalvermoë en koste).
#*Die dominante model in gebruik is die ad hoc een soos in SQL vervat.  Baie DBBS'e ondersteun die *Open Database Connectivity* API wat 'n standaard wyse ondersteun waarop programmeurs toegang verkry tot die DBBS.
#Datastrukture (velde, rekords, lêers en objekte) wat geoptimiseer is om baie groot hoeveelhede data te hanteer wat op permanente stoortoestelle gestoor is.
Modeontwerp

**Modeontwerp** is 'n toegepaste kuns wat konsentreer op die ontwerp van klere en bykomstighede, wat gewoonlik onder die sosiale en kulturele invloed van 'n spesifieke tyd geskep word.

Modeontwerp verskil van kostuumontwerp siende dat die eersgenoemde se produk van nature ná een of twee seisoene verouderd is. 'n Seisoen word gedefinieer as óf herfs/winter, óf lente/somer. Daar word aanvaar dat modeontwerp in die 19de eeu begin het, toe Charles Frederick Worth vir die eerste keer 'n etiket aan sy klere genaai het. Terwyl alle kledingstukke uit enige periode as onderwerp vir kostuumontwerp geneem kan word, kan slegs klere wat ná 1858 ontwerp is as modeontwerp beskou word.

Ontwerpers kan eksklusief mans- of vrouemodes ontwerp. Ander ontwerper skep ontwerpe vir individuele kliënte of verkoop hulle ontwerpe aan spesialiteitswinkels of hoë-modewinkelkettings. Hierdie ontwerpers skep hulle eie ontwerpe, maar verskaf ook ontwerpe wat gevestigde modeneigings volg. Mééste ontwerpers werk vir klerevervaardigers, wat ontwerpe vir mans-, vroue- en kinderdrag vir die massamark vervaardig. Ontwerpershandelsmerke wat 'n "naam" vir hulle merk het, byvoorbeeld Calvin Klein of Ralph Lauren, het gewoonlik 'n span individuele ontwerpers wat onder die bestuur van 'n ontwerpersbestuurder werk.

## Wêreld modebedryf 
[duimnael|Mans wat karretjies met vroueklere trek in *Garment District*, [New York, 1955]]

Mode is vandag 'n wêreldwye bedryf, en meeste groot lande het 'n modebedryf. Sewe lande het 'n internasionale reputasie in die mode gevestig: Frankryk, Italië, die Verenigde Koninkryk, die Verenigde State, Japan, Duitsland en België. Die "groot vier" mode-hoofstede van die modebedryf is Parys, Milaan, New York-stad en Londen.

### Japannese modeontwerp 
Die meeste Japannese modehuise is in Tokio. Die Japannese voorkoms is los en ongestruktureerd (wat gewoonlik lei tot ingewikkelde snywerk), kleure is geneig tot die somber en subtiele, en ryk tekstuurstowwe. Bekende Japannese ontwerpers sluit in Kenzō Takada, Issey Miyake, Yohji Yamamoto en Rei Kawakubo.

### Suid-Afrikaanse modeontwerp 
Suid-Afrikaanse mode is bekend vir die samesmelting van verskillende style, kulture en reaksies op sosiale omstandighede. Dit is 'n hibriede tussen Afrikamense self en buitelanders waarmee hulle interaksie gehad het. Vanweë die uiteenlopendheid daarvan word geen enkele styl van kleredrag as nasionale kleredrag aangedui nie, maar elke groep mense het 'n kenmerkende manier om hulself aan te trek.

Kaapstad en Johannesburg meeding as die hoofstad van die modebedryf in Suid-Afrika. Beide is prominent by die SA modeweek vertoon.

## Sien ook 
* Valentino Garavani 

## Verwysings
Tielman Susato

**Tielman Susato** is gebore in ongeveer 1510/15 en het rondom 1570, tydens die Renaissance gesterf. Hy was 'n musikant en komponis. Hy het in 1543 die eerste drukkery vir musiek in Antwerpen gestig.

## Eksterne skakels 
* YouTube-video
Wortelgetal

'n **Wortelgetal** word gebruik om 'n Irrasionele getal presies voor te stel deur van wortels gebruik te maak. Ander maniere om irrasionale getalle voor te stel, is met skattings. 'n Akkurate desimale vorm van 'n irrasionale getal sal 'n oneindige aantal desimale plekke hê. Irrasionale getalle kan in geen vorm, behalwe met die wortelteken, akkuraat geskryf word nie.
New Hampshire

**New Hampshire** [nuːˈhæmpʃər] is 'n deelstaat in die Nieu-Engeland-streek van die Verenigde State van Amerika en vernoem na die Suid-Engelse graafskap Hampshire. 

New Hampshire was die eerste soewereine staat op die Amerikaanse vasteland toe dit in Januarie 1776 sy onafhanklikheid van Groot-Brittanje verklaar het, asook een van die oorspronklike Dertien Kolonies wat met die Amerikaanse Onafhanklikheidsverklaring ses maande later die Verenigde State van Amerika gestig het. New Hampshire was die negende deelstaat wat die Amerikaanse Grondwet bekragtig het en ook die eerste wat sy eie grondwet afgekondig het. 

New Hampshire is tans die enigste Amerikaanse deelstaat wat nóg 'n algemene verkoopbelasting (*general sales tax, GST*) nóg 'n persoonlike inkomstebelsting hef. In politieke opsig staan New Hampshire bekend vir sy voorverkiesing, die eerste in 'n reeks wat in die aanloop tot die vierjaarlikse Amerikaanse presidentsverkiesing in November gehou word.

Die staat se amptelike leuse, *Live Free or Die*, verskyn ook op die nommerplate van New Hampshire, terwyl sy bynaam *The Granite State* sowel na sy steengroewe asook sy tradisie van selfgenoegsaamheid verwys.

Die staat grens aan Maine en die Atlantiese Oseaan in die ooste, Vermont in die weste en Massachusetts in die suide. In die noorde is Kanada.

## Demografie 
New Hampshire is, nes sy buurstate Vermont en Maine, byna heeltemal wit. Die aandeel van die bevolking van New Hampshire wat wit is, staan op 94%. Dit veroorsaak probleme vir migrante, wat alleen en geïsoleer kan voel. Die homogeneïteit van die bevolking van New Hampshire skep ook uitdagings vir die arbeidekonomie, daar dit 'n struikelblok verteenwoordig vir werkgewers wat werknemers van verskillende etnisiteite en kulturele agtergronde wil aanstel. Daar is tans planne om mense van ander rasse- en etniese groepe asook jonger mense na die deelstaat te lok.

## Verwysings 
## Eksterne skakels 
;Toerisme
----
* *Visit New Hampshire*
;Geskiedenis
----
* *New Hampshire Historical Society*
Håkan Hellström

**Håkan Hellström** (uitgespreek ˈhoːkan ˈhɛlːˌstrøm) (gebore op 2 April 1974 in Västra Frölunda, Gotenburg) is 'n Sweedse musikant. hy het sy deurbraak in Swede in 2000 gemaak met sy snit "Känn Ingen Sorg För Mig Göteborg" ("Toon Geen Medely Vir My, Goteburg", letterlik "Ken Geen Sorg Vir My, Gotenburg"). In 2005 het hy sy vierde album uitgereik, genaamd *Nåt Gammalt, Nåt Nytt, Nåt Lånat, Nåt Blått* (Iets Oud, Iets Nuuts, Iets Geleend, Iets Blou), wat 'n versameling is van ou materiaal wat nooit op enige albums uitgereik is nie, 'n paar nuwe snitte, en een cover. In 2006, ná die geboorte van sy eerstelingseun, het hy aangekondig dat hy vir tyd en wyl sy toere en opnames gaan staak. Ten spyte van hierdie aankondiging speel Hellström steeds soms op konserte. Op 8 Julie 2006 het hy op 'n konsert op die Sweedse Peace & Love-fees in Borlänge gespeel, voor ongeveer 12&nbsp;000 toeskouers.

Hellström was die tromspeler van die Sweedse musiekgroep Broder Daniel tussen 1988 en 1994, en het in 1997 weer aangesluit om die baskitaarspeler te wees. Hy het die groep weer in 2003 verlaat om sy totale aandag op sy sololoopbaan te fokus. Ten spyte van die feit dat sommiges meen hy buite die note sing, het hy mettertyd gewild geraak onder alle ouderdomme weens sy entoesiasme en sy interpretasies van ou gewilde gunstelinge op die verhoog.

## Diskografie 
### Albums 
**Känn Ingen Sorg För Mig Göteborg* (2000)
**Det Är Så Jag Säger Det* (2002)
**Ett Kolikbarns Bekännelser* (2005)
**Nåt Gammalt, Nåt Nytt, Nåt Lånat, Nåt Blått* (2005)

### Enkelsnitte 
*"Kom Igen Lena!"

## Verwysings 
## Eksterne skakels 
*Amptelike webwerf (Sweeds)
Wir sind Helden

**Wir sind Helden** (Duits, *Ons is helde*) is 'n Duitse musiekgroep uit Hamburg. Dit is moeilik om die groep se genre te kategoriseer, maar die groep se styl is al telkemale vergelyk met dié van Neue Deutsche Welle. Wir sind Helden se deurbraak was in 2002 in Duitsland met hul treffer "Guten Tag" ("Goeie Dag", "Hallo"), wat #53 op die Duitse enkelslys behaal het en baie speeltyd op MTV Europa gekry het, ten spyte van die feit dat die groep nie 'n platekontrak gehad het nie. Die groep se debuutalbum *Die Reklamation* (2003) het die Duitse albumlyste op #6 binnegetreë en het uiteindelik opgeskuif tot #2. Hul gewildheid is 'n groot hupstoot gegee nadat Judith Holofernes op televisie verskyn het op die Harald Schmidt Show, wat veroorsaak het dat hul klein klubtoer onmiddellik uitverkoop het. Hul tweede album, *Von hier an blind* (2005) het die Duitse en Oostenrykse trefferlyste heelbo binnegetree, en het binne die toptien geboer vir twintig weke.

Wir sind Helden ondersteun gereeld ander groepe deur aan hulle die geleentheid te skenk om hul (Wir sind Helden se) konserte te open.

In laat-2006 het sangeres Judith Holofernes en tromspeler Pola Roy tyd afgevat om saam 'n baba te hê. Die groep het in 2007 teruggekeer met die album *Soundso* (Afrikaans: *So en So*), gepaardgaande met 'n reeks konserte regoor Duitsland.

## Toekennings 
regs|duimnael|250px|Wir sind Helden Augustus 2005.
* **ECHO**
** 2004: "Beste Nasionale Nuutkomeling", "Beste Bemarking" (EMI-etiket), "Beste Nuwe Nasionale Talent Op Radio", "Beste Duitse Video"
** 2006: "Best Nasionale Musiekgroep"

* **1 Live Krone**
** 2003: "Beste Nuwe Musiekgroep"
** 2004: "Beste Kosertgroep"
** 2005: "Beste Album" (*Von hier an blind*)

* **Europese Grensbrekerstoekenning**
** 2005
Sjogoen

duimnael|regs|300px|Minamoto no Yoritomo, die eerste sjogoen van die Kamakura sjogoenaat (1192-1199).
 '''' is 'n militêre rang en historiese titel in Japan. Sjogoen is die Japannese woord vir  "generaal". Dit bestaan uit twee kanji karakters: *sjo*, wat "kommandeur" of "aanvoerder" beteken, en "generaal", of "admiraal", en *goen* wat "leër" of "troepe" beteken. Die moderne rang is ekwivalent aan 'n Generalissimus, Hoofgeneraal of Opperbevelvoerder. As 'n titel, is dit die kort vorm van , die regerende individue op verskillende tye in die geskiedenis van Japan, wat tot 'n einde gekom het toe Tokugawa Yoshinobu die amp aan Keiser Meiji afgestaan het in 1867.

Die kantoor van 'n Sjogoen staan bekend as 'n "sjogoenaat" of in Japannees . laasgenoemde beteken letterlik "'n kantoor in die tent", en het oorsponklik "die huis van 'n generaal" beteken, wat 'n "private regering" voorstel. Die tent is simbolies van die veldkommandeur maar het ook aangedui dat so 'n kantoor veronderstel was om tydelik van aard te wees.

## Verwysings
Samoerai

duimnael|250px|Samoerai met pantser, 1860's. Foto deur Felice Beato
Die  was die adellike krygstand in voorindustriële Japan. Die krygstand het Japannese geskiedenis vir byna 700 jaar van 1185 tot 1867 oorheers. Onder die Tokugawa regime (1600-1867), was die samoerais die hoogste van die vier stande in die Japanse samelewing. Hulle was die enigste mense wat toegelaat is om swaarde te dra. Die lang Tokugawa-vrede het egter beteken dat hulle meestal as burokate in die administrasie gewerk het.

## Verwysings
Trol

[duimnael|regs|250px|Die Noorse tekenaar en skilder Theodor Kittelsen ([1857-1914) se troltekeninge het ons huidige opvatting oor hoe 'n trol daar moet uitsien sterk beïnvloed. Die beeld wys 'n "*Trol wat daaroor peins hoe oud hy is*" uit die jaar 1911]]

Die term **trol** is 'n versamelnaam vir verskeie tipes lelike, mensagtige wesens uit die Nordiese volksdigkuns en tradisionele sprokieswêreld wat hulle wortels in die Oud-Nordiese mitologie het. Alhoewel hul voorkoms en hul eienskappe op verskillende maniere uitgebeeld word, word trolle nogtans meestal as gevaarlik en dom beskryf. Trolle woon by voorkeur in ontoeganklike plekke en natuurgebiede soos byvoorbeeld in die grotte van berge en bosse of in seegrotte.

## Etimologie en wyer betekenis 
Die oorsprong van die woord trol is onduidelik. Daar is reeds beweer dat daar 'n verbintenis met die ou Germaanse woord vir "vermorsel" of "wankel" sou bestaan, terwyl ander deskundiges aanneem dat dit 'n afgeswakte of vroulike vorm van 'n ouer woord kan wees wat nou onbekend is. *Trolle* is in Noors 'n variant van die woord *trylle* ("toor"), ongeag die verskillende uitgangspunt van die twee terme. Oorspronklik het *trolle* dus letterlik "towerkuns beoefen" beteken, of *trylling* ("towerkuns") het sy etimologiese wortels in *trolldom* (die Noorse woord vir heksery), *trollskap* en *trollmakt* ("trolmag").

In figuurlike taal verwys die term trol dikwels na 'n persoon wat onmanierlik en onbeskof teenoor iemand optree. Deesdae word die term *trol* of *internet-trol* veral in Engels gebruik om na iemand te verwys wat byvoorbeeld 'n diskussieforum met sy beledigende of haatlike bydraes probeer steur.

## Ander 
Daar is gehipotetiseer dat die trolmite sy oorsprong in werklike interaksies tussen anatomies moderne mense en Neanderdallers kan hê.

## Verwysings 
## Notas
Resessie

'n **Resessie** (afswaai-, inkrimpingsfase) verwys na die konjunktuurfase waartydens ekonomiese stagnasie of selfs afswaai (agteruitgang) voorkom. Daar word allerweë aanvaar dat indien 'n ekonomie (soos gemeet in die Bruto Binnelandse Produk) vir twee opeenvolgende kwartale geen groei toon nie dat 'n resessie besig is om plaas te vind. Resessies kan gekenmerk word deur dalende pryse (deflasie), of andersins deur skerp stygende pryse (inflasie) gedurende 'n proses wat as stagflasie bekend staan. 'n Langdurige resessie staan bekend as 'n ekonomiese depressie. 'n Vernietigende ekonomiese ineenstorting (in wese 'n ernstige depressie wat soms gepaard gaan met hiperinflasie) kan soms ook voorkom. 'n Bekende joernalis, Sidney J. Harris het die volgende beroemde woorde oor die onderskeid tussen die begrippe geuiter:

''"'n Resessie is wanneer jou buurman sy werk verloor; 'n depressie is wanneer jý jou werk verloor."''

Markgerigte enkonomieë word deur ekonomiese siklusse gekenmerk. 'n Resessie (afname in ekonomiese aktiwiteit) is egter nie noodwendig altyd die gevolg nie. Daar word dikwels 'n debat gevoer, dikwels ideologies van aard, of 'n regering se ingryping die siklus gladder kan laat verloop (sien Keynesianisme), dit vererger (sien Ware Konjunktuurteorie) of dit selfs veroorsaak (sien Monetarisme). 

## Sien ook 
* Ekonomiese depressie

## Eksterne skakels 
*  Investopedia - Hoe resessies sakeondernemings beïnvloed
Don Juan

[duimnael|Portret van Francisco D'Andrade as Don Juan in [Wolfgang Amadeus Mozart se *Don Giovanni* deur Max Slevogt in 1912]]

**Don Juan** (of Don Giovanni) is 'n legendariese fiktiewe pierewaaier wie se verhaal al baie keer vertel is deur verskillende skrywers. *El burlador de Sevilla y convidado de piedra* is 'n toneelstuk wat deur Tirsa Molina rondom 1630 gepubliseer is en in die 14de eeu afspeel. Bewyse bestaan dat dit moontlik die eerste geskrewe weergawe van die Don Juan legende is. Die ander groot werk in die Spaanse literatuur oor hierdie karakter is *Don Juan Tenoria*, 'n toneelstuk van 1844 deur José Zorrilla.

Die naam word soms figuurlik gebruik as sinoniem vir "vrouejagter", veral in die Spaanse taal.

## Die Don Juan-legende 
Volgens die legende is Don Juan 'n vrygeestige skobbejak wat groot plesier daaruit put om vroue te verlei en dit geniet om teen hulle beskermhere te veg. Die legende draai in hoofsaak om sy verleiding van 'n jong vrou van die adelstand en die doodmaak van haar vader. Later kom hy 'n standbeeld van haar pa in 'n begraafplaas teë en nooi hom dan oneerbiediglik uit om saam met hom te kom eet, 'n uitnodiging wat die standbeeld aanvaar. Die gees van die pa daag dan op vir ete en nooi Don Juan dan op sy beurt uit om by hom in die begraafplaas te kom eet. Don Juan aanvaar die uitnodiging en by die graf vra die standbeeld om Don Juan se hand te skud. Wanneer hy sy hand uitsteek, gryp die standbeeld hom en sleep hom weg na die hel.

## Verwysings 
## Eksterne skakels
Abdy

'n **Abdy** (Latyns: *Abbatia* Frans: *Abbaye*) is 'n outonome klooster, waarvan die owerste die ab is. Die owerste van 'n aartsabdy word aartsab genoem, wat nog 'n 'rangtrappie' hoër in die hiërargie staan.

## Soorte abdye 
Afhangend van die waardigheid en funksie van 'n abdy, word dit volgens tipe geklassifiseer. Volgens die gemeente is die meerderheid abdye egter ondergeskik aan ander abdye.

* Exempte-abdy: gelei deur 'n versierde ab.
* Koninklike Abdy: Onder die beskerming van 'n monarg, soos die Koninklike Abdy van Las Huelgas
* Territoriale abdy: gelei deur 'n mede ab-biskop
* Aartsabdy: gelei deur 'n aartsab, slegs met 'n Benediktynse gemeente
* Ryksabdy: abdy wat ryksvryheid het.

## In Suid-Afrika 
**Inkamana Abdy** in Vryheid, KwaZulu-Natal is die tuiste van die Benediktyne.
Die orde se internasionale afkortingskode is *OSB* (latyn: *Ordo St. Benedict*).

## Eksterne skakels 
*  **Inkamana Abdy** 
*  hulle 'hoofkantoor' is die **aartsabdy Sint Ottilien**
Benediktyne

Die **Benediktyne** is 'n Rooms-Katolieke orde. Hulle internasionale Afkortingskode is **OSB** (Latyn: ***O**rdo **S**t. **B**enedict*).

Inkamana Abdy in Vryheid, KwaZulu-Natal, is die tuiste van die Benediktyne in Suid-Afrika. Die orde van die Oblate is ook deel van die Benediktyne.

## Eksterne skakels 
*  "Inkamana Abdy" 
*  Die hoofkantoor is die aartsabdy Sint Ottilien 
*  Die orde van Sint Benedict  
*  Benediktyne in die algemeen
*  Oblate - Die orde van Sint Benedictus
*  Die Oblate
Statkraft

**Statkraft** is 'n staatsbeheerde Noorse elektrisiteitsverskaffer. Met 'n totale kragopwekking van 42 TWh is die Statkraft Groep die derde grootste elektrisiteitsverskaffer in die Nordiese lande en die tweede grootste verskaffer van krag uit hernubare energiebronne in Europa. Hernubare energiebronne voorsien in sowat 40 persent van Noorweë se elektrisiteitsbehoeftes. Saam met sy dogtermaatskappye *Skagerak Energi* en *Trondheim Energi* het Statkraft Groep sowat 2&nbsp;100 werknemers in diens. Die maatskappy se hoofkwartier is in die Noorse hoofstad Oslo.

Waterkrag is Statkraft se beduidendste produksiebedrywigheid. Die groep beskik oor 133 waterkragsentrales in Noorweë, twaalf in Swede en vier in Finland, asook twee windkragsentrales in Noorweë - Smøla en Hitra. Ander belangrike aktiwiteite sluit warmtedistribusie in Trondheim en 'n biogasaanleg in Duitsland in.

Statkraft besit 100 persent van *Trondheim Energi*. Die groep beheer daarnaas 66,62 persent van *Skagerak Energi*, 50 persent van *Naturkraft*, 49,9 persent van *Bergenshalvøens Kommunale Kraftselskap*, 45,5 persent van *Agder Energi* en 44,6 persent van *E.ON Sverige*, *SN Power Invest* en *Småkraft*.

## Geskiedenis 
Die Noorse staat het sy eerste kragsentrale (Paulafossen) in 1895 gekoop. In 1921 is *Norges vassdrags- og energiverk* gestig wat onder meer die bedrywighede van staatsbeheerde kragsentrales beheer het. Die kragsentrales en die sentrale transmissiestelsel is in 1986 afgewentel in die maatskappy *Statkraftverkene*, wat op sy beurt in 1992 in *Statkraft* en *Statnett* opgedeel is. *Statkraft SF* is as 'n staatsbeheerde maatskappy gestig.

In die 1990's en die vroeë 21ste eeu het Statkraft 'n aantal plaaslike kragsentrales in Noorweë gekoop en sy bedrywighede na die buiteland uitgebrei. Statkraft is in 2004 herorganiseer as 'n beperkte maatskappy, alhoewel dit nog steeds volledig deur die Noorse staat beheer is.
Boomkoggelmander

Die **boomkoggelmander** (*Acanthocercus atricollis*) is 'n groot (20-35cm lank) reptiel met 'n dik lyf bedek met stekelrige skubbe.  Daar is 'n swart vlek op die skouer.  Wyfies en jonges het 'n korsmos kleur.  Die mannetjie het 'n helder ultramaryn kop.  Die reptiel klouter in bome rond en pronk deur sy kop te knik. Wyd oopgesperde bek is 'n teken van dreigende gedrag. Hulle dieet bestaan hoofsaaklik uit insekte.  In die somer word tussen 4-14 eiers gelê in 'n gat in die grond.

## Fotogalery 

Boomkoggelmander.JPG|Mannetjie in die Pilanesberg
Acanthocercus atricollis 1.jpg|Mannetjie in Krokodil-brugkamp, Krugerwildtuin
Acanthocercus atricollis, mannetjie-kop, Steenbokpan, a.jpg|Jong mannetjie naby Ellisras

## Verwysings en bronne 
* Die Natuurlewe van Suider-Afrika, 'n Veldgids tot die diere en plante van die streek, Peter Apps et. al., Struik, 
*
Keiser van Japan

duimnael|links|Standaard van die Keiser van Japan
[duimnael|Die [Keiserlike Seël van Japan]]

Die  van Japan is die land se monarg. Hy is die hoof van die Japannese Keiserlike Familie. Volgens Japan se huidige grondwet is die Keiser die "simbool van die staat en die eenheid van die volk," en dien as seremoniële hoof in die grondwetlike monargie.

Die huidige keiser is Sy Keiserlike Majesteit die Keiser Naruhito, wat die Krisantetroon bestyg het toe sy vader Keiser Akihito in 2019 abdikeer het. Hy is die 126ste keiser volgens Japan se tradisionele opvolgingsorde.

Die rol van die keiser van Japan het histories gewissel van dié van 'n opperrang geestelike met grootliks simboliese magte en dié van 'n werklike keiserlike heerser. 'n Onderliggende keiserlike kultus (die idee van Arahitogami) beskou die keiser as van goddelike afstamming. Tot 1945 was die Japannese monarge altyd amptelik militêre aanvoerders. Anders as in die geval van westerse monarge, het hulle die funksie nie in praktyk uitgevoer nie. Japannese keisers is byna altyd tot 'n mindere of meerdere mate deur ander politieke magte beheer.

Sedert die middel van die 19de eeu het die Keiserlike Paleis as "Kyūjō" (宮城) bekendgestaan. Later is dit hernoem na *Kōkyo* (皇居), en was geleë op die voormalige terrein van die Edo-kasteel in die hartjie van Tokio. Vroeëre keisers het vir byna elf eeue in Kioto gewoon.

## Keisers van Japan 
Vervolgens die vyf keisers van Japan se moderne tydperk sedert 1867.

## Verwysings 
## Verdere leesstof 
*  Asakawa, Kan'ichi (1903). *The Early Institutional Life of Japan*. Tokyo: Shueisha. ; *see* online, multi-formatted, full-text book at openlibrary.org
*  Screech, Timon (2006). *Secret Memoirs of the Shoguns: Isaac Titsingh and Japan, 1779–1822.* London: RoutledgeCurzon. ; .

## Eksterne skakels 
*   Amptelike webwerf van die Keiserlike Huis van Japan
*